Akzo Nobel
Store norske leksikon,Økonomi og næringsliv,Næringsliv,Bedrifter og personer,Internasjonale bedrifter og varemerker
Akzo Nobel, tidligere Akzo, er et nederlandsk kjemisk industrikonsern med virksomhet innen kjemikalier, maling, lakk og lim. Konsernet ble grunnlagt i 1969 og er i nyere tid verdens største produsent av maling og andre produkter for overflatebehandling med merkevarer som blant annet Akzo Nobel, Sikkens, Sadolin og Nordsjö. Selskapet er også en av verdens største produsenter av salt.
Selskapets nåværende navn ble til etter at Akzo fusjonerte med Nobel Industries, et svensk industrikonsern, i 1994. Konsernet hadde i 2020 en omsetning på omtrent 8,5 milliarder euro og rundt 32000 ansatte. Hovedkontoret ligger i Arnhem i Nederland. Historikk Selskapet Akzo ble etablert ved sammenslutningen av Algemene Kunstzijde Unie og Koninklijke Zout-Organon i 1969 i Nederland. Konsernets virksomhet bestod av kjemikalier, maling, lakk, lim og farmasøytisk industri gjennom selskapet Organon, et selskap etablert i 1923. Organon ble solgt til amerikanske Schering-Plough Corporation i 2007, sammen med selskapets tidligere virksomhet innen veterinærmedisin i selskapene Intervet og Diosynth. Selskapets nåværende navn, Akzo Nobel, ble til etter at Akzo og Nobel Industrier, et svensk industrikonsern, fusjonerte i 1994. I 2008 tok Akzo Nobel over virksomheten til det britiske kjemikonsernet ICI.Selskapet solgte i 2018 hele sin virksomhet innen spesialkjemi til The Carlyle Group, et amerikansk investeringsselskap, og GIC. Selskapet tidligere virksomhet innen spesialkjemi er i senere tid underlagt Nouryon, et selskap med over 7500 ansatte på verdensbasis. Akzo Nobel sin virksomhet i Norge Tidligere har Akzo Nobel hatt flere virksomheter i Norge. I perioden fra 1990 til 2009 produserte selskapet natriumklorat i Rana. Selskapet hadde også produksjon gjennom Norbio i Bergen, et selskap som i 1993 ble overtatt av Intervet. Denne virksomheten er i nyere tid underlagt Intervet Norge AS.Frem til 2018 hadde Akzo Nobel en kjemifabrikk under navnet Eka Chemicals i Rjukan, hvor selskapet produserte hydrogenperoksid. Selskapet solgte dette året hele sin virksomhet innen spesialkjemi til selskapene The Carlyle Group og GIC. Selskapets tidligere virksomhet i Rjukan er i senere tid underlagt Nouryon Pulp and Performance Chemicals AB, gjennom et norskregistrert utenlandsk foretak. Les mer i Store norske leksikon kjemisk industri maling lim salt Eksterne lenker Akzo Nobels nettsider Akzo Nobels norske nettsider